[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 3.10.2008

COM(2008) 527 окончателен

Предложение за

РЕШЕНИЕ НА СЪВЕТА

за подписването от името на Европейската общност на Протокол за комплексно управление на крайбрежните зони в Средиземноморието (Конвенция за защита на морската среда и на крайбрежните райони в Средиземноморието)

(представена от Комисията)

ОБЯСНИТЕЛЕН МЕМОРАНДУМ

1. Конвенцията за защита на морската среда и на крайбрежните райони в Средиземноморието, известна и като „Конвенцията от Барселона“, е първоначално приета през 1976 г. в Барселона и е изменена на 10 юни 1995 г. Конвенцията влезе в сила на 9 юли 2004 г. Европейската общност, както и всички държави-членки на ЕС от Средиземноморието, са страни по Конвенцията. Член 4, параграф 3 от изменената Конвенция конкретно задължава страните да насърчават комплексното управление на крайбрежните зони, като обръщат внимание на защитата на важни екологични и ландшафтни обекти, както и на рационалното използване на природните ресурси.

2. Препоръката на Европейския парламент и на Съвета относно прилагането на комплексно управление на крайбрежните зони в Европа (2002/413/ЕО, ОВ L 148, 6.6.2002 г.) е основният инструмент на ЕС за насърчаване на комплексното управление на крайбрежните зони. Глава V от препоръката подчертава значението на сътрудничеството в регионалните морета за постигане на по-добра координация и за разрешаване на трансгранични въпроси, свързани с крайбрежните зони. Общността насърчава комплексното управление в по-широк мащаб с използване на хоризонтални инструменти, включително в областта на опазване на околната среда. По тази причина въпросните дейности допринасят и за комплексното управление на крайбрежните зони. Комплексното управление на крайбрежните зони е една от частите на интегрираната морска политика на ЕС.

3. С решение на Съвета от 27 ноември 2006 г. Комисията взе участие от името на Общността и в консултация с представители на държавите-членки, в преговорите, организирани от Конвенцията, с оглед съставяне на протокол за комплексно управление на крайбрежните зони в Средиземноморието. Преговорите приключиха на 20 януари 2008 г. с приемането на окончателния текст на конференцията на пълномощните представителни. С изключение на Кипър, всички държави-членки на ЕС, които са страна по Конвенцията от Барселона, са подписали протокола. Протоколът ще бъде отворен за подписване до 20 януари 2009 г.

4. Крайбрежните зони на Средиземноморието все още са подложени на силен натиск по отношение на околната среда и деградация на крайбрежните ресурси. Протоколът предоставя рамка за насърчаване на по-хармонизиран и интегриран подход, който ангажира заинтересованите страни от обществения и частния сектор, включително представители на гражданското общество и икономически субекти. Подобен интегриращ подход е необходим за по-ефективното разрешаване на посочените проблеми, както и за постигане на по-устойчиво развитие на крайбрежните райони в Средиземноморието.

5. Протоколът включва широка гама от разпоредби, които е необходимо да бъдат приложени на различни административни равнища, като се спазват принципите на субсидиарност и пропорционалност. Макар че е уместно Общността да предприема действия в подкрепа на комплексното управление на крайбрежните зони, като отчита inter alia трансграничния характер на повечето екологични проблеми, държавите-членки и техните съответни компетентни органи носят отговорност за набелязването и изпълнението на определени подробни мерки, посочени в протокола и свързани с крайбрежната територия, като например определянето на зони, в които строителните дейности са забранени.

С оглед на горепосоченото е уместно Общността да подпише Протокола за комплексно управление на крайбрежните зони в Средиземноморието, при условие на последващото му приемане.

Предложение за

РЕШЕНИЕ НА СЪВЕТА

за подписването от името на Европейската общност на Протокол за комплексно управление на крайбрежните зони в Средиземноморието (Конвенция за защита на морската среда и на крайбрежните райони в Средиземноморието)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 175, параграф 1, във връзка с член 300, параграф 2, първа алинея, първо изречение от него,

като взе предвид предложението на Комисията[1],

като има предвид, че:

(1) Конвенцията за защита на морската среда и на крайбрежните райони в Средиземноморието е сключена от името на Европейската общност по силата на Решение 77/585/ЕИО и Решение 1999/802/ЕО на Съвета[2].

(2) Член 4, параграф 3, буква д) от Конвенцията задължава договарящите се страни да насърчават комплексното управление на крайбрежните зони, като обръщат внимание на защитата на важни екологични и ландшафтни обекти, както и на рационалното използване на природните ресурси.

(3) Препоръката на Европейския парламент и на Съвета от 30 май 2002 г. относно прилагането на комплексно управление на крайбрежните зони в Европа[3], и по-специално глава V от нея, насърчава прилагането на комплексно управление на крайбрежните зони в контекста на съществуващите конвенции със съседните държави, включително държави, които не членуват в ЕС, разположени на едно и също регионално море.

(4) Общността насърчава комплексното управление в по-широк мащаб с използване на хоризонтални инструменти, включително в областта на опазване на околната среда. По тази причина въпросните дейности допринасят за комплексното управление на крайбрежните зони.

(5) Комплексното управление на крайбрежните зони е част от интегрираната морска политика на ЕС, утвърдена от Европейския съвет на 14 декември 2007 г.

(6) С решение на Съвета от 27 ноември 2006 г. Комисията взе участие от името на Общността и в консултация с представители на държавите-членки, в преговорите, организирани от Конвенцията, с оглед съставяне на протокол за комплексно управление на крайбрежните зони в Средиземноморието.

(7) В резултат на тези преговори на 20 януари 2008 г. бе приет текстът на Протокола от конференцията на пълномощните представители, а Протоколът ще бъде отворен за подписване до 20 януари 2009 г.

(8) Крайбрежните зони на Средиземноморието все още продължават да са подложени на силен натиск по отношение на околната среда и деградация на крайбрежните ресурси. Протоколът предоставя рамка за насърчаване на по-хармонизиран и интегриран подход, който ангажира заинтересованите страни от обществения и частния сектор, включително представителни на гражданското общество и икономически субекти. Подобен интегриращ подход е необходим за по-ефективното разрешаване на посочените проблеми, както и за постигане на по-устойчиво развитие на крайбрежните зони в Средиземноморието.

(9) Протоколът включва широка гама от разпоредби, които е необходимо да бъдат приложени на различни административни равнища, като се спазват принципите на субсидиарност и пропорционалност. Макар че е уместно Общността да предприема действия в подкрепа на комплексното управление на крайбрежните зони, като отчита inter alia трансграничния характер на повечето екологични проблеми, държавите-членки и техните съответни компетентни органи носят отговорност за набелязването и изпълнението на определени подробни мерки, посочени в протокола, в рамките на крайбрежната територия, като например определянето на зони, в които строителните дейности са забранени.

(10) При условие на последващото му приемане, уместно е Общността да подпише Протокола за комплексно управление на крайбрежните зони в Средиземноморието,

РЕШИ:

Член единствен

С настоящото председателят на Съвета се упълномощава да определи лицето или лицата, на които предоставя правомощия да подпишат от името на Общността, при условие на последващото му приемане, Протокола за комплексно управление на крайбрежните зони към Конвенцията за защита на морската среда и на крайбрежните райони в Средиземноморието.

Съставено в Брюксел,

За Съвета

Председател

[1] ОВ С […], […] г., стр. […].

[2] ОВ L 240, 19.9.1977 г., стр. 1; ОВ L 322, 14.12.1999 г., стр. 32.

[3] 2002/413/ЕО, ОВ L 148, 6.6.2002 г., стр. 24.